**ŠOLSKI PREŠERNOV NATEČAJ 2024/2025**

**Drage učenke, dragi učenci!**

**Razpisana tema natečaja v šol. letu 2024/2025: NA KRILIH MIRU**



Vljudno vabljeni k sodelovanju. Veselimo se vaših izdelkov.

Maribor, oktober 2024

**LITERARNO PODROČJE**

Tudi v tem šolskem letu vas prijazno vabimo k literarnemu ustvarjanju.

V svetu ni miru. Vojna med Rusijo in Ukrajino še kar traja. Smo na pragu totalne vojne na Bližnjem vzhodu?

Ker je mir poleg zdravja največja vrednota, smo se odločili, da se boste razpisali o posledicah vojn in pomenu miru. Intervjuvate lahko tudi učence iz Ukrajine, ki so k nam pribežali, da bi lahko živeli v lepšem svetu. Lahko napišete pesem z akrostihom VOJNA IN MIR, haiku, sonet, pesem v prozi, himno miru. Povprašajte svoje starše, dedke in babice, kako se spominjajo desetdnevne vojne v Sloveniji leta 1991.

Napiši pesem, pripoved ali dramsko besedilo.

Natečaj zaključujemo **15. januarja 2025.**

**Literarni prispevki morajo biti šifrirani, oddate jih v knjižnico v ustrezno škatlo glede na triado (I. triada od 1. do 3. razreda, II. triada od 4. do 6. razreda in III. triada od 7. do 9. razreda). Če napišete več kot en prispevek, naj imajo vsi isto šifro. Šifre so lahko samo številke in besede.**

Vaše literarne prispevke bo pregledala komisija in na vsaki triadi podelila ob slovenskem kulturnem prazniku do **tri knjižne nagrade** in do **deset priznanj**.

Vljudno vabljeni k sodelovanju. Veselimo se vaših literarnih stvaritev.

**Razpis za literarno področje pripravila učiteljica Simona Deučman**

**GLASBENO PODROČJE**

Zagotovo vam razpisana téma **NA KRILIH MIRU** omogoča, da se v letošnjem šolskem letu, v okviru natečaja, izrazite tudi na glasbenem področju. Morebiti napišete inštrumentalno skladbo za poljubno zasedbo. Pogoj je le, da pri njeni izvedbi sodelujete tudi sami. Morda pa bi vam uspelo zapisati besedilo in ga uglasbiti. Glasbena zvrst je lahko poljubna.

**Natečaj je namenjen učencem 2. in 3. tirade.**

**Izdelke oddajte v šolsko knjižnico po šifrah do 15. januarja 2025.**

Vljudno vabljeni k sodelovanju. Veselimo se vaših glasbenih izdelkov.

**Razpis za glasbeno področje je pripravil učitelj Alen Benko**

**LIKOVNO PODROČJE**

**LIKOVNI NATEČAJ**

Učenci boste ob naslovu natečaja NA KRILIH MIRU razmišljali in ustvarjali svoja likovna dela, različne motive, ki jih boste čutili "kot ustrezne, ustvarjalni navdih, ob letošnjem vodilu: "Na krilih miru".

Ustvarite lahko likovna dela v različnih likovnih področjih. Z veseljem in zanimanjem bomo sprejeli vaše likovne domislice, v likovnih področjih na ploskvi in v prostoru.

Vabimo vas, da se izrazite in sodelujete tudi s kreativno recikliranimi oblačili na dano temo. Morda odkrijete v sebi modnega oblikovalca.

Sodelujete lahko z izdelkom, ustvarjenim v katerem koli likovnem področju. Bodite izvirni tudi pri izbiri likovnega orodja in izraznih sredstev.

Izdelke oddate na označeno mesto v šolski knjižnici s čitljivo napisanim imenom na zadnji strani izdelka. To storite tudi, če boste oddali grafični list, vendar grafični list seveda ustrezno signirajte oziroma opremite, kakor je za grafiko edino pravilno.

Vsako likovno delo naj ima naslov.

**FOTOGRAFSKI NATEČAJ**

Sodeluješ lahko z največ tremi fotografijami ali dvema kolekcijama petih fotografij na ustrezno temo. Posnetki so lahko barvni ali črno-beli, lahko so tudi računalniško predelani, s pomočjo poljubnega programa.

Spomnimo se, da obstaja veliko fotografskih zvrsti. Lahko se izraziš v katerikoli najpogostejše uporabljeni zvrsti:

• reportažne fotografije,
• dokumentarne fotografije,
• portreta,
• arhitekturne fotografije,
• krajinske fotografije,
• žanrske fotografije,
• športne fotografije,
• umetniške fotografije.

Vsi oddani posnetki morajo biti avtorsko delo. Oddaš jih lahko na e-naslov: janjat@osfrsmb.si, vendar pri pošiljanju označi, ali pošiljaš posamezno fotografijo ali kolekcijo. Lahko pa jih oddaš tudi v šolski knjižnici s čitljivo napisanim imenom na zadnji strani fotografije, če boš sam izdelal fotografijo. Ta naj bo v velikosti najmanj 12 x 21 cm, lahko tudi večje.

Vsaka fotografija mora imeti naslov. Naslov kolekcije in posameznega posnetka, če je del kolekcije.

**VIDEO NATEČAJ**

Ustvariš lahko tudi video posnetek. Video je lahko igrani posnetek (tj. dokumentarni, eksperimentalni, igrani film, oglas ipd.) ali pa uporabiš različne tehnike animiranega filma. Pri ustvarjanju video posnetka lahko sodelujeta tudi dva učenca.

Dolžina videa: največ 4 minute, vendar ne manj kot 30 sekund. Format videa: MP4, AVI, WMV, MPEG4, MOV. Tehnične zahteve: video lahko posnameš s fotoaparatom, z mobilnim telefonom ali video kamero. Zaželeno je, da je video posnetek full HD (1080p) ali HD (720p).

Pozornost usmeri na vsebino in tehnično izvedbo videa, idejo in sporočilnost, izvirnost, režijo, montažo, kamero, zvok in kakovost posnetka. Sposoben si ustvariti kakovosten video posnetek. Video posnetek oddaj na označeno mesto v šolski knjižnici kot eno datoteko na USB ključku v pisemski ovojnici s čitljivo napisanim imenom.

Vljudno vabljeni k sodelovanju. Veselimo se vaših likovnih izdelkov.

**Razpis za likovno področje je pripravila učiteljica Janja Tomažič**